Den mangeårige mentaltræner i AaB Martin Langagergaard, som nu er præstationspsykologisk konsulent i klubben, skal fremover også være en del af staben på Norges landshold. Det skriver Norges Fodboldforbund på deres hjemmeside. Martin Langagergaard bliver i den forbindelse genforenet med den tidligere AaB-spiller Ståle Solbakken, som lige nu står i spidsen for Norges landshold. Martin Langagergaard har tidligere været præstationspsykologisk konsulent i FCK, mens Ståle Solbakken regerede i københavner-klubben, og nordmanden glæder sig over tilgangen af den nordjyske mentaltræner. - Vi skal til EM, og derfor må vi gøre alt, vi kan for at forbedre hver eneste detalje. Jeg har arbejdet sammen med Martin i FCK og ved, hvad han kan bidrage med. Han er fagligt meget stærk og har et godt blik for, hvilke tilpasninger der skal til, for at vi kan få det maksimale ud af vores potentiale. Jeg er glad for, at Martin nu bliver en del af teamet, siger Ståle Solbakken. Skal guide verdens 'måske' bedste fodboldspiller Det er ikke mr. hvem som helst, som Martin Langagergaard skal give gode tips. Norges landshold råder nemlig over verdensstjerner som Erling Braut Haaland og Martin Ødegaard, som til dagligt spiller i henholdsvis Manchester City og Arsenal. De to er frygtet i Englands bedste fodboldrække, og flere betragter sågar Haaland som verdens bedste fodboldspiller. Den ustyrlige nordmand har bombet mål i kassen for Manchester City i denne sæson, og angriberen har fået netmaskerne til at blafre flere gange i Premier League, end hele AaB's hold tilsammen har i Superligaen. Nordmanden står noteret for 18 Premier League-scoringer i sæsonen, mens AaB fortsat kun har formået at score 17 mål. Det er derfor en stolt Martin Langagergaard, som har takket ja til jobbet som præstationspsykologisk konsulent i Norge. - Stolt af at kunne fortælle, at jeg fremover er en del af staben på det norske fodbold A-landshold i rollen som præstationspsykologisk konsulent, skriver han på Twitter. Det nye job betyder, at han stopper som mentaltræner i Rosenborg. Martin Langagergaards kontrakt med Norges A-landshold strækker sig frem til udgangen af 2023. Nordjyden drager til Dublin tirsdag. Her skal han møde spillerne for første gang og bidrage til forberedelserne frem mod Norges kommende venskabskampe mod Irland og Finland.
AaB'er bliver en del af staben på Norges landshold.